b'\n_START_ARTICLE_\nPisalni stroj\n_START_PARAGRAPH_\nPisalni stroj je mehani\xc4\x8dna ali elektri\xc4\x8dna naprava z naborom tipk. Ob pritisku na tipko se na list izpi\xc5\xa1e \xc4\x8drka. Izum je nastal v Evropi, pripisujemo ga izumitelju Tirolcu Petru Miterhoferju tesarju iz Pertschinga pri Meranu, ki je 18. decembra 1866 predstavil svoj izum \xe2\x80\x93 pisalni stroj. Mitterhoferjev pisalni stroj je kasneje odkupil avstrijski cesar, vendar do njegove proizvodnje za trg ni nikoli pri\xc5\xa1lo.\n_START_SECTION_\nRazvoj pisalnih strojev\n_START_PARAGRAPH_\nV angloameri\xc5\xa1ki literaturi pa zasledimo druga\xc4\x8den podatek, prvi uporabni pisalni stroj naj bi izumil tim konstruktorjev Karlos Glidden, Samuel W. Soule- tiskar in Christopher Lotham Sholes. Oni so leta 1867 v jeseni izdelali prvi stroj. Izumitelji so s tem strojem napisali ve\xc4\x8d pisem in jih poslali na razli\xc4\x8dne naslove, da bi zanj zbudili zanimanje potencialnih kupcev. Eno od teh pisem je prejel tudi James Densmore, po poklicu tiskar, katerega je stroj zanimal in si ga je ogledal. Spoznal je nekaj bistvenih pomanjkljivosti in zahteval da se stroj izpopolni, kar so izumitelji tudi storili v letu 1868. Densmor je prevzel mened\xc5\xbeerski posel in s pomo\xc4\x8djo \xc4\x8dasnikarjev Chlepana in Wellerja vodil reklamo in populariziral nov stroj. Povpra\xc5\xa1evanje je bilo zadovoljivo, zato je Densmor sklenil pogodbo z najprimernej\xc5\xa1im proizvajalcem, ki je prevzel proizvodnjo na veliko. Dne 1. marca 1873 je bila sklenjena pogodba med izumitelji in podjetjem Remington v Mohawktalu-Ilion George. Jeseni istega leta so bili prvi serijsko proizvedeni stroji \xc5\xbee na trgu ZDA. Prvi stroji so bili \xc5\xa1e dokaj nerodni in robustni, pri kasnej\xc5\xa1ih izvedbah pa so bili vse manj\xc5\xa1i, kvalitetnej\xc5\xa1i in primerni tudi za prenos, imenovali so jih portabel. Ti stroji so prodrli v pisarne in privatna stanovanja ter se obdr\xc5\xbeali tam do konca 90-tih let dvajsetega stoletja, ko so jih pri\xc4\x8deli izpodrivati ra\xc4\x8dunalniki. Danes so v modernem \xc5\xbeivljenju \xc5\xbee muzejski predmeti.\n_START_SECTION_\nUvedba pisalnih strojev v poslovno \xc5\xbeivljenje in socialne posledice v ZDA\n_START_PARAGRAPH_\nIzum in uvedba pisalnih strojev v urade in podjetja v ZDA je imela nepri\xc4\x8dakovane socialne posledice. Podjetniki so zaposlovali cenej\xc5\xa1o delovno silo, kjer so se pa \xc5\xbeenske, katere so se nau\xc4\x8dile uporabljati pisalni stroj, izkazale za bolj hitre, to\xc4\x8dne in kvalitetnej\xc5\xa1e pisce na pisalni stroj, zato so pri\xc4\x8dele v tem poklicu dominirati. \xc5\xbdenske so prvi\xc4\x8d dobivale dobro pla\xc4\x8dana delovna mesta, gospodarsko mo\xc4\x8d, velik vpliv v poslovnem \xc5\xbeivljenju in pol\xc5\xbeaj na trgu delovne sile. Spremenile so tudi modo dolgih kril, katera so bila v pisarnah zgolj v napoto, uvedle pa modo strojepisk in tajnic. Celotna dru\xc5\xbeba v ZDA se je za\xc4\x8dela zelo hitro spreminjati. \xc5\xbdenske v ZDA so izumitelja pisalnega stroja Christophera Lathama Sholesa pri\xc4\x8dele slaviti kot osvoboditelja \xc5\xbeensk._NEWLINE_Na sliki lahko vidimo pisalni stroj, enak model pisalnega stroja imajo tudi v tehni\xc4\x8dnem muzeju Slovenije. Model pisalnega stroja MIGNON 4 izdelan v AEG - Deutsche Werke A.B. Berlin. Starost tega stroja je med 103 in 107 let.'